Batho, le dikitso, ba farologane _ News24
Batho, le dikitso, ba farologane
BATHO re farologane mme re na le dikitso tse di sa tshwaneng
Motho fa o na le dikakanyo tse di ntle o tle o rate gore o di arolelane le ba bangwe.
Fa o dira jalo o ka bona batho ba ba naganang jaaka wena mme lwa tsweletsa kakanyo e ko pele, ya gola ya ba ya tswela morafe molemo.
Ka nako e nngwe batho ba o ba tshepileng ba ka go swabisa mme ba tlhoke mafolofolo a o wena o nang le ona.
Gongwe ba bo ba sa tlhaloganye sentle kakanyo e ya gago kgotsa ba sa bone boleng ba yona jaaka wena mong yona.
Batho ba, ba go roba ditokololo mme o shulafalelwe. Fa go le jalo o tshwanetse wa dira jang?
O ka tswelela o le nosi. Bangwe ba tla go kgala mme fa o ba tlogela gore ba tswelele pele ba a tlholega.
Gantsi kitso le kakanyo ya gago di neilwe wena.
Fa o se karolo ya yona e ka se tswelele.
Nako e nngwe batho ba bangwe ba ka e nontsha ba tla ka dikeletso mme ya se tlhole e nna ya gago e nna ya lona mme e gola go feta ka mo wena o neng o naganne ka gone.
Yo o senang madi mme a itse go kopa madi mo bathong ba bangwe o a tlhokega.
Yo mongwe o rata go ka direla morafe fela ga a na nako.
Yo mongwe ke motho yo a dirang ka thata fa a na le motho yo omo bolelelang go re a dire eng.
Jaanong go na le gore re lebelele batho, re bone se ba se itseng kgotsa mo bokgoni jwa bona bo leng gone ga re dire jalo.
Re ka dirisa kitso kgotsa bokgoni ba mongwe le mongwe ka mo re farologaneng ka gona go tswelela pele.
Go na le gore re gatelele batho mme ba iphitlhele ba tswaletswe kwa ntle, re ka dira le bone ra ungwa molemo ra tsweletsa morafe wa rona pele.
Ba bangwe fa ba bona o le mafolofolo ga ba go thuse ba go tlogela o dira o le nosi.
Fa o le molemo o thusa batho ga go bolele go re o seeleele.
Motho a tle ka matlhale a tlile go go tsietsa.
Motho a rata go ungwa molemo a go dirisa mme a ntse a re o tla tshegofala.
Yo mongwe o tla ka ditshwetso o batla go di dira tsa gago.
Molotsana – o mo bone. Le wena ka o sa rate go utlwisa motho botlhoko o amogela se ba tlang ka sona le fa o ne o sa rate kgotsa o sa ikaelela go se dira.